《凿温岭》
宋代·杨王休

黄山形势南如窝，四十馀里趋丹河。年年七月八月雨，稻田瀰涨漫风波。

异时都水使者至，东开铁场分水势。地绵力短功未成，尺一催归卒吞志。

旧画茫茫如弃井，百年遗恨如灰冷。我来吊古更穷源，并水沿流至温岭。

岭之首尾少低昂，如衡称物锱铢强。外即大海枕平麓，相去往往寻丈长。

天造地设巧乃尔，胡为弃此而取彼。兴废成否抑有时，不独今非古皆是。

此来经营烦令君，便有异议争云云。常情自古惮谋始，岂料疲秦终利秦。

作者简介：（1130—1195）庆元象山人，字子美。孝宗乾道二年进士。授黄岩尉。改南康军判官，时朱熹守郡，事悉委之。除益州路转运判官兼提点刑狱，有政声。为光宗时四著名监司之一。官终吏部侍郎。